2de lewenswetenskappe-vraestel verg meer toepassing | Netwerk24
2de lewenswetenskappe-vraestel verg meer toepassing
Deur Eugenie Gregan 30 November 2020 16:36
Die vyfde week van die eindeksamen het Maandag met lewenswetenskappe se tweede vraestel begin waarin matrieks baie van hul kennis in die vakgebied moes toepas.
Antoinette Eriksson, 'n gr. 12-onderwyseres in lewenswetenskappe by die Hoërskool Brandwag in Benoni, sê die vraestel was "meer van 'n uitdaging" as die eerste een.
"Daar was 'n paar kopkrappers waar leerlinge mooi sou moes dink. Daar was ook 'n paar makliker vrae. Vraag 4 was die laaste paar jare ietwat van 'n uitdaging, maar vanjaar was dit 'n makliker vraag," sê sy.
Anneke Kriek, 'n gr. 12-onderwyseres in lewenswetenskappe by die Afrikaanse Hoër Seunskool in Pretoria, stem saam dat die tweede vraestel moeiliker as Vrydag se eerste vraestel was.
"Daar was baie meer toepassingsvrae en hulle het eintlik in hierdie vraestel nogal redelik min oor die menslike evolusie gevra, wat ek nogal gedink het hulle meer oor sou vra.
"Gelukkig was hier darem redelike straightforward vrae, as ek nou kyk na die langvraag en die vraag oor die natuurlike seleksie en die geografiese isolasie, so daar is maklike punte wat kinders wat geleer het en hard gewerk het, kon kry," sê Kriek.
Celeste Labuschagne van die Solidariteit Skoleondersteuningsentrum (SOS) se Wetenskap-onderwysersvereniging, sê vir haar was Maandag se vraestel dalk effens makliker as die eerste een.
"Die terugvoering van die leerlinge is dat hulle nie gevoel het die vraestel probeer hulle vasvra nie. Wat my en ook ander onderwysers betref, was die langvraag billik en nie onverwags nie. Leerlinge sou dit dus gemaklik kon doen."
Sy sê leerlinge moes afhanklike veranderlikes en onafhanklike veranderlikes soos vir die wetenskaplike metode ken.
"Dis iets waarmee hulle soms deurmekaar raak, maar hulle doen dit reeds vanaf gr. 10 en behoort dit teen gr. 12 onder die knie te hê. Wat die verduidelikings betref sou leerlinge soos gewoonlik mooi moes verduidelik om die volle punte vir die verduideliking te kry.
"Daar is 'n staafgrafiek gevra wat nie uitdagend moeilik was nie en leerlinge sou nie regtig moeilikheid daarmee hê nie," sê sy.
Volgens Labuschagne was die vraag oor natuurlike seleksie voor die hand liggend en die vraag oor DNS-profiele was te verwagte.
"Leerlinge behoort nie te veel gesukkel het daarmee nie. Die vraag oor kloning is nie noodwendig reguit gevra nie, hulle sou 'n bietjie moes dink, maar die vraag was heel doenbaar."
Die tweede geskiedenisvraestel, asook die eerste ingenieursgrafika en -ontwerp-vraestel (IGO), kom Dinsdag aan die beurt.